Andrej Kiska vypovedal na NAKA k svojmu vydieraniu zo strany Roberta Fica. „Prezident opísal jednotlivé stretnutia s relevantnými osobami, priložili sme k tomu aj ďalšie dôkazy, ktoré potvrdzujú výpoveď prezidenta, a teraz bude na vyšetrovateľovi a dozorujúcom prokurátorovi, aké ďalšie dôkazy budú vykonávané,“ povedal Daniel Lipšic, právny zástupca prezidenta.

„Sú to dôkazy, ktoré potvrdzujú to, čo povedal pán prezident, že došlo k vyhrážkam, ak by sa rozhodol nevymenovať poslanca Fica za predsedu Ústavného súdu. Nebudem bližšie špecifikovať, o aké dôkazy ide, aby sa podozrivé osoby nemohli pripraviť na svoje výpovede.“

Lipšic si myslí, že vypovedať bude musieť aj Peter Pellegrini alebo Béla Bugár. Aj oni boli prítomní pri jednotlivých rozhovoroch medzi ústavnými činiteľmi.